अरबी के शब्द ओसामा का मतलब होता है शेर। ओसामा-बिन-लादेन की नियति के पीछे कुछ भी कारण रहे हों लेकिन अगर आज कोई ताल ठोक कर अपने बेटे का नाम ओसामा रखे तो कितने लोग अपने मुंह का ज़ायका ठीक रख पाएंगे? रावण के ख़लिफ़ा राम के जिस युद्व को हम असत्य पर सत्य की विजय मानते हैं, उसमें रावण के भाई विभीषण को सत्य का साथ देने पर भी बच्चों के नामकरण में ऐसा अस्पृश्य क्यों माना जाता है? कन्नौज साम्राज्य के जयचंद के पराक्रमी होने पर क्या किसी को शक़ है और उसने मुहम्मद गौरी को पृथ्वीराज चौहान पर आक्रमण करने के लिए बुलाया था या नहीं, इस पर संदेहों की कमी नहीं है, मगर अपने बच्चे का नाम जयचंद रखने से पहले आज भी सब इतना क्यों सोचते हैं? जिस भरत के नाम पर देश का नाम भारत पड़ा, उस भरत की मां और केकेया सामा्रज्य के राजा अश्वपति की पुत्री कैकेयी का नाम कितने लोग अपनी बेटियों को देने के लिए तैयार होंगे? सैफ़-करीना के तैमूर की हिफ़ाजत में अपने-अपने छाते निकाले बैठे लोगों में से कितने अपनी संतान को कैकेयी की दासी मंथरा के नाम से पुकारने को तैयार हैं?